Niels Skousen
Niels Skousen, f. 28.1. 1944, dansk sanger, guitarist og skuespiller. Han slog igennem i duoen Skousen & Ingemann. Har bl.a. været tilknyttet Solvognen og Jomfru Ane Teatret og medvirket i film og tv, bl.a. serien Landsbyen(1991-96). Skousen debuterede på egen hånd 1973 med Jeg vender mig i sengen, men holdt udgivelsespause fra Landet rundt (1980) frem til den roste Dobbeltsyn (2002), hvor Skousens stærke inspiration fra Bob Dylan igen gjorde sig gældende, nu tilsat en mere moderne lyd produceret af Nikolaj Nørlund. Det succesfulde comeback blev fortsat med den mere akustiske og af Statens Kunstfond præmierede Daddy Longlegs (2006), livepladen Skousen Live (2008) og Lyt til din coach (2010), hvor Skousen igen nøgternt hudfletter sin samtid. I 2011 udgav han sine erindringer Herfra hvor jeg står, som samtidig er en karakteristik af hans generation. Året efter udsendte Linda Wendel (f. 1955) koncertfilmen Niels Skousen - 40 år i dansk rock - live fra Store Vega.